DA Den Europæiske Unions Tidende C 225/11

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 225/08)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN ÆNDRING AF VARESPECIFIKATIONEN FOR BESKYTTEDE OPRINDELSESBETEGNELSER/BESKYTTEDE GEOGRAFISKE BETEGNELSER, DER IKKE KAN BETEGNES SOM EN MINDRE ÆNDRING

Ansøgning om godkendelse af en ændring i henhold til artikel 53, stk. 2, første afsnit, i forordning (EU) nr. 1151/2012

»ŠTAJERSKO PREKMURSKO BUČNO OLJE«

EU-nr.: SI-PGI-0105-01361 – 02.09.2015

BOB ( ) BGB ( X )

1. Ansøgende sammenslutning og legitim interesse

GOLICA GIZ (sammenslutning af græskardyrkere, landbrugskooperativer, landbrugsvirksomheder og anlæg, der producerer græskarkerneolie) Trg svobode 3 2310 Slovenska Bistrica SLOVENIEN

Den gruppe, der indgiver denne ansøgning, har også indgivet ansøgningen om beskyttelse af »Štajersko prekmursko bučno olje«, så derfor har den en legitim retlig interesse.

2. Medlemsstat eller tredjeland

Slovenien

3. Afsnit i varespecifikationen, som berøres af ændringerne

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet

4. Type ændring(er)

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der kan ikke betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

1. Beskrivelse af produktet

Stearinfedtsyreindholdet (C18:0) i afsnittet med overskriften Predstavitev izdelka (beskrivelse af produktet) skal rettes. Det stearinfedtsyreindhold, der er angivet i den godkendte varespecifikation i henhold til de nationale bestemmelser, er angivet forkert som »3-15« og skal rettes til »3-16«.

Afsnittet med overskriften Upravičenost do označbe geografska označba (berettigelse til en geografisk betegnelse) indeholder oplysninger om områder, hvor der er sået oliegræskar, og om de såede sorter. Størrelsen på de områder, hvor der er sået oliegræskar og oliegræskarsorter, varierer fra år til år. Det er derfor ikke nødvendigt at henvise til disse oplysninger i varespecifikationen.

2. Produktionsmetode

I diagrammet, der viser produktionsfaserne for produktet, udgår henvisningen til trykværdien i presningsfasen, som er fastsat til 300 bar. Presset afhænger hovedsageligt af den type presse, der anvendes, og da producenterne har forskellige typer presser, er henvisningen til de specifikke presseværdier ikke relevant. Den enkelte producents mål er at sikre det størst mulige olieudbytte af den ristede masse.

For at tilpasse behovet og efterspørgslen på markedet udgår angivelsen af emballagens rumindhold, dvs. 0,25 l, 0,5 l, 0,75 l og 1,0 l, fuldstændigt fra varespecifikationen. Græskarkerneolie kan fyldes på flaske i emballage med forskelligt rumindhold.

Hvad angår kontrol af de fysisk-kemiske parametre, udgår reglerne for analyse af de forskellige parametre. Det vigtigste er, at analysen af de forskellige fysisk-kemiske parametre overholder de relevante gældende regler.

I den nuværende varespecifikation fastsættes græskarkerners vandindhold på leveringsstedet til 6-9 % og efter en eventuel tørring (hvis den overstiger 9 %) til 6-7 %. Græskarkerners vandindhold på leveringsstedet og i givet fald efter tørring bør harmoniseres og fastsættes til højst 9 %. Samtidig udgår den nedre grænse for græskarkerners vandindhold (6 %), da den ikke er relevant, for selv om vandindholdet er under 6 %, har dette ingen indvirkning på græskerneolies endelige kvalitet.

Hvad angår fastsættelsen af ristningstiden til 30-60 minutter, udgår den nedre grænse (30 minutter), og den øvre grænse bevares (ca. 60 minutter). Det er ikke nødvendigt at fastsætte en nedre grænse, fordi den tid, der er nødvendig til ristning, afhænger af ingrediensernes kvalitet. Uanset disse ændringer skal den enkelte forarbejdningsvirksomhed altid opnå en brun-grøn ristet masse med en nøddeagtig aroma ved hjælp af ristning.

I punkt 4.5 i resuméet beskrives produktionsmetoden for »Štajersko prekmursko bučno olje« nærmere. Teksten kunne forenkles ved i punkt 3.4 i enhedsdokumentet kun at angive de grundlæggende faser i produktionen af »Štajersko prekmursko bučno olje«, som skal finde sted i det afgrænsede geografiske område, uden at beskrive den enkelte fase nærmere. Da græskarkernerne kan produceres uden for det afgrænsede geografiske område, betragtes denne fase ikke som en af de faser, der skal finde sted i det geografiske område. Derfor figurerer denne fase ikke længere i punkt 3.4 i enhedsdokumentet.

3. Mærkning

Der foreslås nye mærkningsregler for »Štajersko prekmursko bučno olje«. Det ville være rimeligt at fastsætte en forenklet og ensartet mærkning af »Štajersko prekmursko bučno olje«, der emballeres både inden for og uden for det afgrænsede geografiske område.

Det nuværende punkt 4.8 i resuméet fastsætter forskellige regler for emballering af »Štajersko prekmursko bučno olje« inden for og uden for det afgrænsede geografiske område. Forskellen er, at »Štajersko prekmursko bučno olje«, der emballeres inden for det afgrænsede geografiske område, kan bære det nationale kvalitetsmærke, mens sporbarheden for »Štajersko prekmursko bučno olje«, der emballeres uden for det afgrænsede geografiske område, skal sikres.

Da sporbarheden for »Štajersko prekmursko bučno olje« skal sikres, uanset hvor den emballeres, skal denne bestemmelse finde anvendelse på emballering både inden for og uden for det geografiske område.

Det er også nødvendigt at sikre en ensartet mærkning af »Štajersko prekmursko bučno olje« for at sikre overensstemmelse med Kommissionens gennemførelsesforordning (EU) nr. 901/2012 af 2. oktober 2012 om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Štajersko prekmursko bučno olje« (BGB)) (2). I henhold til gennemførelsesforordningen skal oprindelseslandet (Slovenien) i forbindelse med mærkningsregler angives i samme synsfelt som den beskyttede betegnelse med bogstaver af samme størrelse.

Med henblik på yderligere at fremhæve produktets oprindelse erstattes det nuværende logo for »Štajersko prekmursko bučno olje« med et nyt logo med angivelsen Proizvedeno v Sloveniji (fremstillet i Slovenien).

4. Andet

Da lovgivningen i afsnittet med overskriften Zakonodaja (Lovgivning) ikke længere er i kraft, henvises der generelt til den gældende lovgivning i både Slovenien og EU.

Ændringen i afsnittet med overskriften Tehnika ocenjevanja bučnega olja (Afprøvningsteknikker for græskarkerneolie) vedrører sammenlægningen af de organoleptiske kategorier »duft« (brændt duft og fremmede dufte) og »aroma« (harsk, brændt aroma, eftersmage). Derfor undersøges duften som led i testen af organoleptiske egenskaber for harskhed, brændte og fremmede dufte, mens aromaen undersøges for harskhed, brændte aromaer og eftersmage. Dette vil gøre det lettere at forstå de organoleptiske egenskaber for græskarkerneolie, hvad angår duft og aroma.

ENHEDSDOKUMENT

»ŠTAJERSKO PREKMURSKO BUČNO OLJE«

EU-nr.: SI-PGI-0105-01361 – 02.09.2015

BOB ( ) BGB ( X )

1. Betegnelse

»Štajersko prekmursko bučno olje«

2. Medlemsstat eller tredjeland

Slovenien

3. Beskrivelse af landbrugsproduktet eller fødevaren

3.1. Produkttype

Kategori 1.5: Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1

»Štajersko prekmursko bučno olje« er en spiselig, ikkeraffineret planteolie fremstillet ved presning af ristede græskarkerner af bedste kvalitet hidrørende fra oliegræskar.

»Štajersko prekmursko bučno olje« er mørkegrøn til rød med en karakteristisk aromatisk duft og smag. Olien har en fordelagtig sammensætning af fedtsyrer, nemlig ca. 20 % mættede fedtsyrer, ca. 35 % enkeltumættede fedtsyrer og ca. 45 % flerumættede fedtsyrer. Græskarkerneolie er en rig kilde til tokoferoler, da 100 g olie indeholder ca. 50 mg E-vitamin. Græskarkerneolie indeholder også andre vitaminer, mikroelementer, karotenoider, sjældne aminosyrer og naturfarve (klorofyl).

3.3. Foder (kun for produkter af animalsk oprindelse) og råvarer (kun for forarbejdede produkter)

Sorterne for græskarkerner til produktion af »Štajersko prekmursko bučno olje« er ikke fastlagt. Der anvendes græskarkerner (Cucurbita pepo). Græskarkerner skal være sunde, modne, mørkegrønne og fri for fremmed smag eller duft, der kunne være tegn på skadelige ændringer. Der anvendes følgende fysisk-kemiske parametre til at kontrollere de græskarkerner, der skal forarbejdes til »Štajersko prekmursko bučno olje«:

— tilstedeværelse af urenheder, som højst må udgøre 1 %

— vandindhold, som højst må udgøre 9 %

— minimumsindhold af olie: 40 %

— maksimumsandel af beskadigede kerner (slidte, knækkede): 15 %

3.4. Specifikke etaper af produktionen, som skal finde sted i det afgrænsede geografiske område

Alle faser i forarbejdningen af græskarkerner — modtagelse, oplagring, rensning, tørring, formaling, valsning, ristning, presning, bundfældning og kvalitetskontrol (fysisk-kemisk analyse og organoleptisk analyse) — skal finde sted inden for det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler vedrørende mærkning af det produkt, som betegnelsen henviser til

»Štajersko prekmursko bučno olje« skal være sporbar. Producenterne har ret til at anvende deres egen emballage og etiket. Det beskyttede navn »Štajersko prekmursko bučno olje« skal imidlertid optræde på etiketten eller andetsteds på emballagen sammen med oprindelseslandet (Slovenien) skrevet med bogstaver af samme størrelse og i samme synsfelt som den beskyttede betegnelse, det farvede logo for produktet og EU-logoet (mens det er frivilligt at anføre det nationale kvalitetsmærke).

4. Kort angivelse af det geografiske områdes afgræsning

Det geografiske område, hvor græskarkerner forarbejdes til Štajersko prekmursko bučno olje, ligger inden for en grænse, der løber fra Dravograd til Slovenj Gradec, Mislinja og Velenje (her går grænsen langs hovedvejen), Šoštanje, Mozirje, Nazarje, Vransko, Prebold, Zabukovica og Laško. Derfra går grænsen langs floderne Savinja og Sava forbi Radeče, Sevnica, Krško og Brežice til Obrežje, derefter langs landegrænsen med Kroatien til landegrænsen med Ungarn, langs landegrænsen med Ungarn til landegrænsen med Østrig og dernæst langs landegrænsen med Østrig (langs Karavankerne) til Dravograd.

5. Tilknytning til det geografiske område

»Štajersko prekmursko bučno olje« er en kulinarisk specialitet fra det geografiske område omhandlet i punkt 4. Forarbejdning af græskarkerneolie i Štajerska og Prekmurje har en lang tradition bag sig, hvilket fremgår af optegnelser om opførelsen af den første græskarkernepresse i Fram allerede i 1750. Som følge af den omfattende produktion af græskarkerner i denne region er der opført flere anlæg til håndværksmæssig forarbejdning af græskarkerner til olie (Slovenska Bistrica, Središče ob Dravi, Selo pri Pragerskem osv.). I 1904 grundlagde Albert Stigar i Slovenska Bistrica en fabrik til håndværksmæssig fremstilling af græskarolie. I Prekmurje findes der ikke store anlæg til fremstilling af græskarkerneolie, kun små anlæg, der ejes af landbrugerne. Et af disse anlæg er Feri Vučak i Vadarci i Gorička, hvis oliemølle stadig står efter 130 år, og som nu føres videre af fjerde generation.

Štajersko prekmursko bučno oljes omdømme spreder sig også uden for Slovenien til andre europæiske lande, USA, Australien, Rusland osv. Dette bevidnes bl.a. af tildelingen af udmærkelsen for bedste innovative produkt ved IFE07-konkurrencen (The International food & drink event) i London i 2007.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.mkgp.gov.si/fileadmin/mkgp.gov.si/pageuploads/podrocja/Kmetijstvo/zascita_kmetijskih_pridelkov_zivil/SPBO_Z_spr_24_8_15.pdf

(1) EUT L 343 af 14.12.2012, s. 1.

(2) EUT L 268 af 3.10.2012, s. 3.